b'\n_START_ARTICLE_\nIvan \xc5\xa0trukelj (u\xc4\x8ditelj)\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0trukelj je v letih 1887\xe2\x80\x931892 obiskovala osnovno \xc5\xa1olo v \xc5\xbdilcah (sedaj Sveti Vid nad Cerknico in Ljubljani (1883-1884), ter tu \xc5\xa1e 2. razreda gimnazije (1884-1886). Nato se je vpisal na u\xc4\x8ditelji\xc5\xa1\xc4\x8de in ga kon\xc4\x8dal leta 1900. Slu\xc5\xbebo u\xc4\x8ditelja je nastopil v Preloki (1900-1902), opravil 1902 strokovni izpit in bil nato do 1905 u\xc4\x8ditelj na Robu, \xc5\xa1olski upravitelj na Bu\xc4\x8dki (1906-1908) in Dobrepolju (1908-1912) in okrajni \xc5\xa1olski nadzornik v Novem mestu za slovenski \xc5\xa1olski okraj (1912-1918). V letih 1918\xe2\x88\x921928 je bil ravnatelj osnovne \xc5\xa1ole na Vi\xc4\x8du v Ljubljani, \xc5\xa1olski nadzornik za okraj Ljubljana (1928-1932), do 1935 upravitelj nem\xc5\xa1ke manj\xc5\xa1inske \xc5\xa1ole v Ljubljani, od 1935-1937 \xc5\xa1olski nadzornik Dravske banovine, od 1938-1945 upravitelj zasebne de\xc5\xa1ke \xc5\xa1ole v Marijani\xc5\xa1\xc4\x8du._NEWLINE_\xc5\xa0trukelj se je strokovno izpopolnjeval na te\xc4\x8dajih: na kmetijski \xc5\xa1oli na Grmu v Novem mestu za kmetijstvo (1910), na Dunaju za odpravo govornih napak (1912), v Ljubljani za obrtnotrgovske predmete na nadaljevalnih \xc5\xa1olah (1919), za ro\xc4\x8dna dela (1925). Poeg pedago\xc5\xa1kega dela pa je bil dejaven \xc5\xa1e na drugih podro\xc4\x8djih. Ustanovil je: v Robu izobra\xc5\xbeevalno dru\xc5\xa1tvo, na Bu\xc4\x8dki posojilnico in hranilnico ter dru\xc5\xa1tvo Nada za o\xc5\xbeji stik star\xc5\xa1ev z u\xc4\x8ditelji, v Dobrepolju je bil soustanovitelj dru\xc5\xa1tva Orel, na Vi\xc4\x8du ve\xc4\x8d let ob\xc4\x8dinski odbornik ter tajnik in pa tudi predsednik Slom\xc5\xa1kove zveze (1938-1945)._NEWLINE_Objavil je naslednja dela: \xc5\xa0ola in dom (1906); U\xc4\x8ditelj v boju proti alkoholizmu (1911); \xc5\xa0olski upravitelj (1927) in Razredni u\xc4\x8ditelj (1929) ter vrsto \xc4\x8dlankov iz \xc5\xa1olske prakse, in spomine na svoje slu\xc5\xbebovanje ter mladinske spise pod psevdonimom Hribski, ki jih je izdajala Slom\xc5\xa1kova zveza.'